貫酒
作者：敖陶孫
朝代：宋

paragraphs: 酒泉我南鄰，喚客青旗翻。
渴心若絆馬，未騁意已奔。
平生無長物，取具一瓦盆。
萬事漫不理，得酒雙眉軒。
相傳新豐坊，北奏司命門。
衣冠敬再拜，一病煩公痊。
富貴不敢願，施我腰脾溫。
今晨客舟出，落日鳴蟬繁。
屬車得鴟夷，秉羽可解暄。
却愛畢吏部，神全不驚魂。
渠能給萬甕，甘老愚公村。